
HOTĂRÂRE

privind aprobarea unor măsuri și lucrări de intervenție în regim de urgență
pentru asigurarea unor debite și niveluri necesare CNE Cernavodă,
suplimentarea bugetului Ministerului Mediului, Apelor și Pădurilor și al Ministerului Transporturilor și Infrasctructurii din Fondul de rezervă la dispoziția Guvernului, precum și pentru aprobarea bugetului de venituri şi cheltuieli rectificat pe anul 2026 pentru Administraţia Naţională „Apele Române”, instituție cu personalitate juridică aflată în coordonarea Ministerului Mediului, Apelor şi Pădurilor

           În baza Hotărârii Comitetului Național pentru Situații de Urgență nr. 15 din 31.07.2026 privind declararea stării de alertă la nivelul României în vederea gestionării efectelor generate de scăderea producţiei de energie electrică, în contextul actualei situaţii hidrometeorologice, precum și a Hotărârii Comitetului Național pentru Situații de Urgență nr. 20 din 21.08.2026 privind aprobarea unor măsuri și lucrări de intervenție în regim de urgență pentru asigurarea unor debite și niveluri necesare Centralei Nuclearelectrice Cernavodă, în perioada stării de alertă,
În temeiul art. 108 din Constituţia României, republicată și al art. 30 alin. (2) din Legea nr. 500/2002 privind finanțele publice, cu modificările și completările ulterioare si al art. 4 alin. (8) din Ordonanţa de urgenţă a Guvernului nr. 107/2002 privind înfiinţarea Administraţiei Naţionale „Apele Române“, aprobată cu modificări prin Legea nr. 404/2003, cu modificările şi completările ulterioare,

Guvernul României adoptă prezenta hotărâre.

Art. 1 – (1) Pentru asigurarea resursei de apă brută utilizată la CNE Cernavodă, Administrația Națională „Apele Române” și Regia Autonomă „Administrația Fluvială a Dunării de Jos” Galați, continuă intervențiile și relocă, după caz, cu celeritate, echipamente de tip dragă, greifere plutitoare și orice alte echipamente de sprijin necesare pentru îndepărtarea aluviunilor și a obstacolelor submerse, în zona canalului de aducțiune și a Bazinului de Distribuție aferente Unităților 1 și 2 ale Societății Naționale Nuclearelectrica S.A. - Sucursala CNE Cernavodă, în zona Cernavodă - zona de depunere și racordul spre Canalul Dunăre - Marea Neagră, precum și pe întreg sectorul Izvoarele - Cernavodă al Dunării Vechi, pe toată secțiunea albiei, acolo unde condițiile permit realizarea șenalelor de curgere, asigurând personalul deservent necesar, combustibilul și transportul echipamentelor, și după caz, materiale / alte echipamente necesare. 
(2) Regia Autonomă „Administrația Fluvială a Dunării de Jos” Galați asigură menținerea pe poziție a utilajelor aflate în zonele de intervenție. 
(3) Echipamentele contractate ori aflate în operare pentru lucrări de întreținere a șenalului navigabil se redirecționează, cu prioritate, în vederea implementării măsurilor prevăzute la alin. (1).

Art. 2 – (1) Se aprobă realizarea unor lucrări de intervenție în regim de urgență în albia Dunării Vechi, în zona Cernavodă, constând în realizarea unui epiu de dirijare a curentului apei, pentru prevenirea unor posibile efecte asupra siguranței operaționale a CNE Cernavodă, ca urmare a regimului hidrologic critic al Dunării. 
(2) Lucrările se vor contracta de către Administrația Națională „Apele Române”, cu respectarea prevederilor Legii nr. 98/2016 privind achizițiile publice, cu modificările și completările ulterioare.
(3) Lucrările de intervenție, gropile de împrumut și amenajarea căilor de acces către amplasament se vor realiza pe terenurile din zona dig-mal, precum și pe terenurile agricole protejate, aflate în administrarea altor entități decât Administrația Națională «Apele Române». 
(4) Ocuparea temporară a terenurilor din fondul forestier național administrate de Regia Națională a Pădurilor-Romsilva a terenurilor necesare realizării cu caracter urgent a lucrărilor de intervenție, a gropilor de împrumut și a căilor de acces, cu asigurarea condițiilor de acces necesare execuției se aprobă de către garda forestieră competentă teritorial în condițiile art. 44 alin. (6)-(8) din Legea nr. 331/2024 privind Codul silvic, cu modificările și completările ulterioare. 
(5) Administrația Națională «Apele Române» va pune, terenurile prevăzute la alin.  (3) și (4) la dispoziția executantului lucrărilor, exclusiv în scopul realizării lucrărilor aprobate.

Art. 3 –  La atingerea cotei de 1,50 m dMB la priza CNE Cernavodă, comunicată operativ de Societatea Națională Nuclearelectrica S.A. - Sucursala CNE Cernavodă, Compania Națională „Administrația Canalelor Navigabile” S.A. emite avizul de sistare a ecluzărilor și a traficului pe Canalul Dunăre - Marea Neagră.

Art. 4 – (1) Lucrările prevăzute la art. 1 și executate de Administrația Națională „Apele Române” vor fi finanțate din bugetul de venituri și vheltuieli pe anul 2026 al Administrației Naționale „Apele Române” - surse proprii, din titlul 20 – „Bunuri și servicii”, articol bugetar 20.22 – „Finanțarea acțiunilor din domeniul apelor” și/sau din alte alineate bugetare, sumele fiind asigurate prin prioritizarea fondurilor disponibile. 
Sumele vor fi recuperate ulterior de la Societatea Națională Nuclearelectrica S.A., pe bază de deviz, pentru cheltuielile de încărcare-descărcare, transport și funcționare echipamente, alte cheltuieli materiale. 
(2) Lucrările prevăzute la art. 1 și executate de Regia Autonomă „Administrația Fluvială a Dunării de Jos” Galați sunt finanțate din sumele deja alocate din fondul de rezervă bugetară la dispoziția Guvernului prin hotărâre a Guvernului, sume care urmează a fi suplimentate în funcție de necesarul stabilit la nivelul Regiei.

Art. 5 –  (1) Se aprobă suplimentarea bugetului Ministerului Mediului, Apelor şi Pădurilor pe anul 2026, din Fondul de rezervă la dispoziţia Guvernului, prevăzut în bugetul de stat pe anul 2026, cu suma de 26.000 mii lei, reprezentând credite de angajament şi credite bugetare, la capitolul 80.01 „Acțiuni generale, economice, comerciale și de muncă”,  titlul 20 – „Bunuri și servicii”, articol bugetar 20.22 – „Finanțarea acțiunilor din domeniul apelor”, pentru realizarea în regim de urgență a lucrărilor prevăzute la art. 2, respectiv  lucrările de intervenție în regim de urgență în albia Dunării Vechi, în zona Cernavodă, constând în realizarea unui epiu de dirijare a curentului apei, pentru prevenirea unor posibile efecte asupra siguranței operaționale a CNE Cernavodă ca urmare a regimului hidrologic critic al Dunării.
[bookmark: A144](2) Execuţia lucrărilor se contractează de către Administraţia Naţională „Apele Române“, instituţie publică cu personalitate juridică aflată în coordonarea Ministerului Mediului, Apelor şi Pădurilor, cu respectarea prevederilor Legii nr. 98/2016, cu modificările şi completările ulterioare.
(3) Ministerul Mediului, Apelor şi Pădurilor, prin Administraţia Naţională „Apele Române“, răspunde de modul de utilizare, în conformitate cu dispoziţiile legale, a sumei alocate potrivit prevederilor alin (1).
(4) Ministerul Finanţelor este autorizat să introducă, la propunerea ordonatorului principal de credite, modificările corespunzătoare în structura bugetului de stat şi în volumul şi structura bugetului Ministerului Mediului, Apelor şi Pădurilor pe anul 2026.

Art. 6 - Structurile Ministerului Afacerilor Interne, precum și Autoritatea Navală Română asigură desfășurarea în condiții de siguranță a măsurilor de intervenție, prin restricționarea și, după caz, relocarea ambarcațiunilor ancorate și restricționarea traficului fluvial în zonele de intervenție aferente realizării măsurilor prevăzute la art. 1 și 2, în funcție de necesitățile identificate. 

Art. 7 - Ministerul Apărării Naționale sprijină efortul instituțional prin efectuarea de măsurători topobatimetrice și geodezice în sectoarele critice ale Dunării Vechi și în zona Canalului Dunăre-Marea Neagră și a CNE Cernavodă, precum și prin asigurarea sprijinului cu scafandri pentru lucrările de intervenție în vederea realizării epiului și a altor lucrări specifice necesare. 

Art. 8 –  Compania Națională „Administrația Canalelor Navigabile” S.A. asigură, la solicitarea Societății Naționale Nuclearelectrica S.A. - Sucursala CNE Cernavodă și cu avizul Administrației Naționale „Apele Române”, eliberarea controlată din Canalul Dunăre - Marea Neagră a unui debit de 3-4 mc/s, ca rezervă operațională pentru captarea CNE Cernavodă, precum și reglarea regimului ecluzărilor în funcție de necesarul de apă. 

Art. 9 –  Departamentul pentru Situații de Urgență, prin Inspectoratul General pentru Situații de Urgență, Agenția Națională de Îmbunătățiri Funciare, Administrația Națională „Apele Române” și Ministerul Transporturilor și Infrastructurii asigură, în regim de urgență, cu sprijinul Societății Naționale Nuclearelectrica S.A. – Sucursala CNE Cernavodă, identificarea, transportul și amplasarea etapizată, până la atingerea cotei de 1,45 m dMB, a motopompelor și electropompelor de mare capacitate, a generatoarelor electrice și a panourilor demontabile necesare menținerii nivelului în zona prizei CNE Cernavodă. 

Art. 10 –  Ministerul Transporturilor și Infrastructurii prezintă Guvernului, în regim de urgență, propunerea de modificare a hotărârii Guvernului care stabilește repartizarea volumelor de dragaj între punctele Cochirleni și Caragheorghe, în vederea relocării volumelor rămase către zonele critice pentru asigurarea apei de răcire.

[bookmark: A95][bookmark: A105]Art. 11 – (1) Se aprobă bugetul de venituri şi cheltuieli rectificat pe anul 2026 pentru Administraţia Naţională „Apele Române“, instituţie publică finanţată din venituri proprii, aflată în coordonarea Ministerului Mediului, Apelor şi Pădurilor, prevăzut în anexele nr. 1 şi 2 care fac parte integrantă din prezenta hotărâre.
(2) Suma de 334.571 mii lei, reprezentând deficit pe anul 2026, prevăzută în anexa nr. 1, se va acoperi din excedentul anilor precedenţi.

Art.12
 (1) Se aprobă suplimentarea bugetului Ministerului Transporturilor și Infrastructurii pe anul 2026 cu suma de 16.780 mii lei, reprezentând credite de angajament și credite bugetare, la capitolul bugetar 84.01 “Transporturi”, titlul 55 “Alte transferuri” din Fondul de rezervă bugetară la dispoziția Guvernului, prevăzut în bugetul de stat pe anul 2026. 
(2) Suma prevăzută la alin. (1) se utilizează pentru finanțarea activităților necesare intervențiilor  de urgență prevăzute de Hotărârea de Guvern nr. 581/2026 privind alocarea unor sume din Fondul de rezervă bugetară la dispoziția Guvernului, prevăzut în bugetul de stat pe anul 2026, pentru suplimentarea bugetului Ministerului Transporturilor și Infrastructurii,  și Hotărârea de Guvern nr. 605/2026 privind alocarea unor sume din Fondul de rezervă bugetară la dispoziția Guvernului, prevăzut în bugetul de stat pe anul 2026, pentru suplimentarea bugetului Ministerului Transporturilor și Infrastructurii, conform soluției tehnice adoptate, în scopul îndepărtării aluviunilor și a obstacolelor submerse, pe întregul sector Izvoarele – Cernavodă al Dunării Vechi, în vederea gestionării efectelor secetei hidrologice severe și a reducerii riscului de afectare a funcționării Sistemului Electroenergetic Național.
Art.13 
(1) Se aprobă suplimentarea bugetului Ministerului Transporturilor și Infrastructurii pe anul 2026 cu suma de 5.760 mii lei, reprezentând credite de angajament și credite bugetare, la capitolul bugetar 84.01 “Transporturi”, titlul 55 “Alte transferuri” din Fondul de rezervă bugetară la dispoziția Guvernului, prevăzut în bugetul de stat pe anul 2026. 
(2) Suma prevăzută la alin. (1) se utilizează pentru finanțarea activităților necesare intervenției  de dragaj în zona Cernavodă, la confluența Canalului Dunăre - Marea Neagră cu fluviul Dunărea, Km 298+750 ÷ 299+450 al Dunării, pentru asigurarea adâncimilor și susținerea nivelului la priza de aspirație a apei CNE Cernavodă, executarea lucrărilor provizorii constând în amplasarea unui epiu de barje pentru direcționarea fluxului de apă către priza de aspirație și consumul suplimentar de energie electrică pentru menținerea nivelului apei la pompele de răcire ale CNE Cernavodă.
Art. 14
 (1)  Ministerul Transporturilor și Infrastructurii,  prin Regia Autonomă Administrația Fluvială a Dunării de Jos Galați și prin Compania Națională Administrația Canalelor Navigabile S.A, răspunde de modul de utilizare, în conformitate cu dispozițiile legale, a sumelor alocate potrivit art. 12 alin. (1) și art. 13 alin.(1).
(2) Ministerul Finanțelor este autorizat să introducă, la propunerea ordonatorului principal de credite, modificările corespunzătoare, în structura bugetului de stat și în volumul și structura bugetului Ministerului Transporturilor și Infrastructurii pe anul 2026.
(3) Sumele rămase neutilizate se restituie la Fondul de rezervă bugetară la dispoziția Guvernului până la sfârșitul anului 2026. 
Art. 15 
Se aprobă repartizarea volumelor de dragaj de aproximativ 50.000mc între punctul Cochirleni către punctul Caragheorghe – Turcescu, conform prevederi8lor art.11 din Hotărârea Comitetului Național pentru Situații de Urgență nr.20 din 21.08.2026.

